b'\n_START_ARTICLE_\nSyed Hussein Al-Attas\n_START_PARAGRAPH_\nSyed Hussein Al-Attas juga dikenali sebagai Pak Habib ialah seorang penulis buku yang dikenali ramai. Beliau terkenal dengan karya-karyanya sebagai seorang penulis buku politik yang kontroversi. Sesetengah pihak melabel beliau sebagai a killer writer, controvesional writer, pak belalang, brutal writer & A Living Legend.\n_START_SECTION_\nKeluarga\n_START_PARAGRAPH_\nSyed Hussein bin Alwee Al-Attas dilahirkan pada 21 September 1941 di Kampong Wadi Hassan, Johor Bahru dan mempunyai 16 orang adik-beradik yang terdiri daripada 8 orang lelaki dan 8 orang perempuan. Kampung Wadi Hassan diambil bersempena nama datuknya sendiri. Ibu kepada S.H Al-Attas iaitu Sharifah Zainah ialah puteri kepada Datuk Syed Hassan Alattas daripada keluarga yang termasyur di Johor yang berasal dari Pahang. Neneknya (sebelah ibunya) iaitu Puan Khadijah berasal dari Terengganu._NEWLINE_Bapa S.H Alattas, Syed Alwee berketurunan Al-Attas yang terkenal di Malaysia dan juga di Indonesia. Datuknya Syed Abdullah seorang pedagang dan ulama sufi yang disegani. Datuk S.H Al-Attas bernikah dengan nenek beliau di Surabaya. Bapa S.H Al-Attas dilahirkan berhampiran dengan Masjid Ampel di Surabaya yang merupakan salah sebuah surau yang termasyhur di Indonesia._NEWLINE_Keluarga Alattas berasal dari Hadramaut, Yaman di Arab dan mereka mempunyai pertalian yang rapat antara satu sama lain kerana mereka datang daripada keturunan Habib Omar Al-Attas Shafibul Ratib yang membawa Ratib Al-Attas. Ratib Al-Attas menjadi amalan pengikut ratib hampir di seluruh dunia Islam terutama di Asia. Keluarga S.H Al-Attas merupakan keluarga ternama yang memiliki sekolah dan masjid serta menguasai perniagaan hartanah. Keluarga S.H Al-Attas tinggal di kawasan elit yang merupakan tempat tinggal pembesar Negara seperti Tunku Abdul Rahman, Tun Razak, Datuk Onn dan pegawai tinggi Inggeris yang tinggal di Wadi Hana dan beliau juga merupakan anak angkat kepada Tunku Abdul Rahman._NEWLINE_Beberapa bulan selepas dilahirkan, Perang Dunia Kedua telah meletus. Jepun telah menyerang Malaya dan menyebabkan keluarga S.H Alattas berpindah ke Kuala Terengganu.\n_START_SECTION_\nPendidikan awal\n_START_PARAGRAPH_\nS.H Alattas mula bersekolah di sekolah Kuala Terengganu. Beliau sekeluarga berpindah semula ke Johor Bahru dan meneruskan pelajaran di Bukit Senyum, Ayer Molek, Bulat dan akhir sekali di English College (kini Maktab Sultan Abu Bakar) tetapi gagal di tingkatan 3.\n_START_SECTION_\nPerhimpunan Agung UMNO 2004\n_START_PARAGRAPH_\nDalam Perhimpunan Agung UMNO 2004, Syed Hussein dan penulis-penulis buku politik lain telah dihalau keluar. Bagaimanapun, Perdana Menteri Malaysia, Datuk Seri Abdullah Ahmad Badawi telah dapat menyelesaikannya.\n_START_SECTION_\nDisaman Musa Hitam\n_START_PARAGRAPH_\nBekas Timbalan Perdana Menteri Malaysia, Tan Sri Musa Hitam menyaman beliau berhubung buku tulisannya. Pada tahun 1987, S.H Al-Attas telah dibawa ke mahkamah oleh Tan Sri Musa Hitam ke mahkamah kerana buku kontroversi beliau \xe2\x80\x98Siapa Lawan Siapa\xe2\x80\x99 (The challenger). S.H Alattas telah kalah dalam perbicaraan itu dan telah disaman sebanyak 1.9 juta dan Mahkamah mendapati tuduhan tersebut fitnah dan beliau diperintah untuk membayar saman sebanyak RM100,000 sahaja. Beliau juga berkata tentang kekalahan itu, \xe2\x80\x9cJika saya diberi pilihan dipenjara atau membayar saman, saya pilih untuk dipenjarakan". Buku ini membuat tuduhan mengenai peranan Musa Hitam dalam Peristiwa Memali. Dalam bukunya, Syed Hussein Al-Attas mendakwa bahawa Tan Sri Musa Hitam yang mengakui buku tulisan "Syed Hussein" antara punca kejatuhannya.\n_START_SECTION_\nBayar ganti rugi RM1.65 juta\n_START_PARAGRAPH_\nPada 1 Julai 2010, Mahkamah Rayuan Kuala Lumpur memerintahkan Syed Hussein Al-Attas (ketika itu berumur 68 tahun) membayar ganti rugi sebanyak RM1.65 juta kepada Perbadanan Johor (JCorp) dan presidennya, Tan Sri Muhammad Ali Hashim kerana fitnah. Keputusan itu diberikan oleh Panel hakim Tengku Baharudin Shah Tengku Mahmud, Datuk Suriyadi Halim Omar dan Datuk Azhar Ma\'ah yang mengenepikan keputusan Mahkamah Tinggi pada 2001. Beliau juga diperintah membayar kos sebanyak RM5,000._NEWLINE_JCorp, Muhammad Ali dan ahli perniagaan Haris A Hamid telah menyaman Syed Hussein. Peguam Gobind Singh Deo yang mewakili Syed Hussein telah mengemukakan rayuan, tetapi rayuannya ditolak.\n_START_SECTION_\nDisaman bekas Raja Permaisuri Agong, Siti Aishah Abdul Rahman\n_START_PARAGRAPH_\nPada 22 Disember 2010, bekas Raja Permaisuri Agong, Tuanku Siti Aishah binti Abdul Rahman telah menyaman Syed Abdullah Hussein Al-Attas dan bapanya. Syed Abdullah yang dikenali sebagai \'Uncle Seekers\' telah diisytihar muflis dan pernah menerbitkan rancangan Seekers di NTV7._NEWLINE_Syed Abdullah dalam blog miliknya www.uncleseekers.blogspot.com telah mendakwa terdapat komunikasi "sulit" antaranya dengan plaintif.'